Самыя старажытныя крамянёвыя вырабы тагачасных жыхароў краю знойдзены недалёка ад сучаснага Салігорска каля колішняга хутара Стамагілы, а таксама на беразе Случы побач з ускраінамі Старобіна. Сляды паселішчаў часоў неаліту (V – ІІІ тыс. да н.э.) і эпохі бронзы (ІІ – сярэдзіна І тыс. да н.э.) захаваліся больш чым у 20 пунктах уздоўж Случы, Морачы і іх прытокаў, а таксама каля Чырвонага возера. Самыя яскравыя і распаўсюджаныя артэфакты часоў ІІІ – І тысячагоддзяў да н.э. – каменныя свідраваныя і крамянёвыя шліфаваныя сякеры. Многія дзесяткі сякер выпадкова трапляліся ў розных мясцовасцях Салігоршчыны і цяпер захоўваюцца ў музейных зборах.